Gygrid

Rubeus Gygrid (født 6. desember ca. 1929) er en fiktiv person i J.K. Rowlings Harry Potter-bøker. Han er mest kjent som bare Gygrid. Mange tror at Gygrid bare er kjempe, men han er faktisk en halv dverg også. Gygrid er skogvokter og lærer i faget Stell av magiske vesener ved Galtvort.
Gygrid er omtrent dobbelt så høy som en gjennomsnittlig mann. Han elsker dyr og magiske fabeldyr, spesielt de uvanlige eller farlige. J.K. Rowling har sagt at Gygrid har lite interesse for tamme magiske vesener på grunn av den manglende utfordringen, selv om han har en pysete hund som heter Hogg. Gygrid, Harry Potter, Ronny Wiltersen og Hermine Grang er venner. 
Han er en av de første figurene i bokserien som sier at ideen om å dele inn magikere i fullblods og halvblods er et gammelt konsept. Gygrid er kjent for sin vennlighet, og sin tykke aksent.
I filmene basert på Harry Potter-bøkene, er Gygrid spilt av den skotske skuespilleren Robbie Coltrane, og i noen sekvenser der Gygrids høyde er viktig, er det den tidligere engelske rugbyspilleren Martin Bayfield som spiller ham. J.K. Rowling har sagt at da hun skrev de første Harry Potter-romanene, så hun for seg Coltrane i rollen som Gygrid.
Hans navn, Rubeus, har to betydninger på latin, en som betyr «rød» eller «rødlig», og en som betyr «fra bjørnebærbusken». Begge kan beskrive Gygrid, som har et rødaktig fjes og et buskete skjegg. Gygrids engelske etternavn, «Hagrid», kommer ifølge J.K. Rowling fra et gammelt engelsk ord, «hagridden», som betyr å ha en marerittfylt natt, spesielt når man er fyllesyk, noe Gygrid er ofte.


== Stillinger ==
Medlem i Føniksordenen
Skogvokter ved Galtvort
Professor i stell av magiske vesener.
Portvakt ved: Galtvort


== Bakgrunn og rolle ==
Det blir avslørt i Harry Potter og Ildbegeret at Gygrid er en blanding mellom menneske og jøtul. Hans mor var jøtulkvinnen Fridwulfa, som forlot hans trollmannfar mens Gygrid var en baby. Siden jøtuler har rykte på seg for å være forferdelig brutale, og tidligere var allierte med Fyrst Voldemort, holder Gygrid det hemmelig at hans mor var en jøtul, og tillater andre å innbille seg nær sagt hva som helst som grunn for at han er så stor. Gygrid blir etterhvert også romantisk involvert med Madame Maxime, en annen halv-jøtul og rektor ved den franske magikerskolen Beauxbaton, og han har en halvbror, en jøtul som heter Gnurrg.
Gygrid var student ved Galtvort, ved Griffinghuset i den samme perioden som Tom Venster, men ble utvist i løpet av sitt tredje år ved skolen fordi han ble anklagd for å ha åpnet Mysteriekammeret, noe Voldemort var den virkelig skyldige i.
Etter at han ble utvist, brakk Magidepartementet Gygrids tryllestav (av eik) i flere biter, og forbød ham å utføre magi. Gygrid oppbevarer bitene av tryllestaven i paraplyen sin, og utfører små magiske formler med den. Siden han bare lærte magi i tre år før han ble utvist, er kunnskapene hans innen magi ganske mangelfulle i forhold til andre voksne trollmenn. Albus Humlesnurr (som var transfigurasjonslærer på den tiden) overtalte den daværende rektoren Armando Duppel til å la Gygrid bli værende ved Galtvort som skogvokter. 
Gygrids kjærlighet til farlige magiske vesener er sentral i handlingen i Harry Potter og De vises stein: En person under en hette (professor Krengle i forkledning) gir ham et drageegg for å avsløre detaljer om Nussi, den trehodete hunden Gygrid har lånt bort til Humlesnurr for å hjelpe til å holde vakt over de vises stein. Gygrid lar senere de samme detaljene glippe ut til Harry, Ronny og Hermine, om hvordan man skal komme seg forbi Nussi (ved å spille musikk for ham så han sovner), detaljer som lar de tre vennene forfølge den potensielle tyven. De tre assisterer også Gygrid etter at drageegget klekker, ved å hjelpe ham å fjerne babydragen Norbert, som venner av Kalle Wiltersen sender av sted slik at den kan bo sammen med andre drager.
Igjennom bøkene er Gygrid venner med Harry, Ronny og Hermine. De oppdager med jevne mellomrom detaljer om Humlesnurr de ikke visste fra før, siden Gygrid har som vane å glippe ut detaljer han ikke mener å fortelle dem. Humlesnurr sier at han stoler fullt og helt på Gygrid, og ber ham av og til å utføre hemmelige oppgaver. I Harry Potter og Føniksordenen blir han sendt for å forsøke å overtale kjempene til å hjelpe Humlesnurr i kampen mot Voldemort. I Harry Potter og Halvblodsprinsen forteller han Harry og vennene hans om en samtale han overhører mellom Severus Slur og Humlesnurr, der Slur motvillig aksepterer å gjøre en eller annen vanskelig oppgave for Humlesnurr.


== Gygrid og Harry ==
I Harry Potter og De vises stein er det Gygrid som får i oppgave av Humlesnurr å redde spedbarnet Harry fra sine foreldres hus etter at de blir myrdet av Voldemort. Senere får han også oppgaven å finne Harry og hjelpe ham å gli inn i magikerverdenen, kjøpe skolesaker, og til slutt å føre ham til King's Cross stasjon der han skal ta Galtvortekspressen til Galtvort for første gang. Harry og Gygrid (og etterhvert Ronny og Hermine) blir raskt venner.


== Gygrids kjæledyr ==
Gygrid har flere kjæledyr, inkludert noen som magikersamfunnet ser på som umulige å temme.


=== Argarapp ===
se ArgarappArgarapp er en kjempeedderkopp som bor i den forbudte skogen. Den er blant annet delvis skyld i at Gygrid blir utvist fra Galtvort.


=== Hogg ===
se HoggHogg er en stor villsvinhund (Grand danois), som er veldig pysete selv om den er enormt stor. Hunden bor sammen med Gygrid i hytta hans.


=== Nussi ===
se NussiNussi er en gigantisk trehodet hund som Gygrid bruker for å vokte over fallemmen som leder ned til de vises stein.


=== Norbert ===
se NorbertNorbert er en drage (Norsk kamrygg) som Gygrid får tak i som egg og klekker selv. Magidepartementet klassifiserer drager som farlige, og Gygrid må derfor kvitte seg med Norbert etter en liten stund.


=== Bukknebb/Vimmelving ===
se BukknebbBukknebb er en hippogriff som blir dømt til døden etter at den angrep Draco Malfang. Den blir reddet av Harry og Hermine, og går i skjul sammen med Sirius Svaart.


== Referanser ==